Balebeli ba Potoloho ba Thusa Liphutheho Tsa Lipaki Tsa Jehova Joang?
Sehlopha sa ba eang tšimong
Seboka sa baholo
Mangolo a Segerike a Bakreste a bua khafetsa ka Barnabase le moapostola Pauluse. E ne e le balebeli ba tsamaeang, ba etela liphutheho tsa lekholong la pele la lilemo. Hobane’ng? Ba ne ba amehile e le kannete ka boiketlo ba barab’abo bona. Pauluse o ile a re o batla ‘ho khutla ’me a etele barab’abo’ ho ea bona hore na ba ea joang. O ne a ikemiselitse ho tsamaea lik’hilomithara tse makholo e le hore a e’o ba matlafatsa. (Liketso 15:36) Ke sona seo kajeno balebeli ba tsamaeang ba labalabelang ho se etsa.
Ba re etela ho tla re khothatsa. Molebeli oa potoloho o qeta beke a etetse phutheho e itseng ho tse ka bang 20 tseo a li etelang habeli ka selemo. Re ka rua molemo o moholo phihlelong ea bara bana babo rōna le ea basali ba bona haeba ba nyetse. Ba ikitlaelletsa ho tseba bacha le ba hōlileng, ’me ba labalabela ho tsamaea le rōna tšimong le lithutong tsa Bibele. Balebeli bana ba tsamaea le baholo maetong a bolisa, ’me baa re matlafatsa le ho re fa lipuo tse khothatsang libokeng le likopanong.—Liketso 15:35.
Ba thahasella bohle. Balebeli ba potoloho ba thahasella bomoea ba liphutheho e le kannete. Ba kopana le baholo le bahlanka ba sebeletsang e le hore ba hlahlobe tsoelo-pele e entsoeng le ho ba eletsa hore na ba ka phetha boikarabelo ba bona joang. Ba thusa bo-pula-maliboho hore ba atlehe tšebeletsong, ’me ba thabela ho tseba ba sa tsoa kopanela le ho utloa hore na ba hatela pele joang moeeng. E mong le e mong oa bara bana babo rōna oa itela e le hore e be “mosebetsi-’moho bakeng sa lithahasello tsa [rōna].” (2 Bakorinthe 8:23) Re lokela ho etsisa tumelo le boinehelo ba bona ho Molimo.—Baheberu 13:7.
Balebeli ba potoloho ba etela liphutheho ka sepheo sefe?
U ka rua molemo joang ketelong ea bona?
Tšoaea k’halendareng ea hao matsatsi ao molebeli oa potoloho a tla le etela ka ’ona phuthehong e le hore u se ke ua fosoa ke lipuo tseo a tla fana ka tsona Holong ea ’Muso. Haeba u rata hore eena kapa mosali oa hae a be teng thutong ea hao ea Bibele bekeng eo e le hore u ka mo tseba, bolella motho ea u khannelang thuto.
Lipaki Tsa Jehova li Hlophisa Mosebetsi oa Tsona oa ho Bolela Joang?
Re latela mohlala oo Jesu a ileng a o beha ha a le lefatšeng. O ne a sebelisa litsela life tse ling tsa ho bolela?